## Rješenje Ustavnog suda Republike Hrvatske broj U-IIIA-430/2003 od 13. lipnja 2003.

### NN 108/2003 (8.7.2003.), Rješenje Ustavnog suda Republike Hrvatske broj U-IIIA-430/2003 od 13. lipnja 2003.

# USTAVNI SUD REPUBLIKE HRVATSKE

if !supportEmptyParas endif

1436

Ustavni sud Republike Hrvatske, u Vijeću trojice
za odlu­čivanje o ustavnim tužbama, u sastavu sudac Milan Vuković, pred­sjednik
Vijeća, te suci Ivan Matija i Jasna Omejec, članovi Vijeća, rješavajući u
povodu ustavne tužbe Ž. P. iz Č.-T., BiH, zastupanog od opunomoćenika N. M. iz
Z., na sjednici Vijeća održanoj dana 13. lipnja 2003. godine, jednoglasno je
donio

## RJEŠENJE

I. Ustavna tužba se odbacuje.

II. Ovo rješenje objavit će se u »Narodnim
novinama«.

```
Obrazloženje
```

1. Ustavna tužba podnijeta je temeljem odredbe
članka 63. stavka 1. Ustavnog zakona o Ustavnom sudu Republike Hrvatske
(»Narodne novine«, broj 49/02 – pročišćeni tekst, u daljnjem tekstu: Ustavni
zakon).

Ustavna tužba se podnosi protiv rješenja
Hrvatskog zavoda za mirovinsko osiguranje – Središnja služba Zagreb, klasa:
140-02-02-01, urbroj: 341-99-0371-02/014573 od 23. listopada 2002. godine,
kojim je odbijena njegova žalba izjavljena protiv rješenja Hrvatskog zavoda za
mirovinsko osiguranje, Područna služba u Zagrebu, klasa: 140-02/99-01/OB,
urbroj: 341-25-03/1-99-434 od 28. kolovoza 2002. godine, kojim je rješavano o
njegovom zahtjevu za priznanje prava na starosnu mirovinu.

Podnositelj navodi u ustavnoj tužbi da je
zakasnio s podno­šenjem tužbe Upravnom sudu, te od Ustavnog suda traži da
umjesto Upravnog suda odluči o njegovim prigovorima na rješenja donesenim u
upravnom postupku, ili da predmet dostavi Upravnom sudu na odlučivanje te da da
uputu Upravnom sudu da ustavnu tužbu uzme u razmatranje kao pravodobno
podnesenu tužbu Upravnom sudu.

Smatra da su mu rješenjima u upravnom postupku
povrijeđena ustavna prava iz članka 26. Ustava.

*Ustavna tužba nije dopuštena.*

2. Prema odredbi članka 63. stavka 1. Ustavnog
zakona, Ustavni sud pokrenut će postupak po ustavnoj tužbi i prije nego što je
iscrpljen pravni put, u slučaju kad o pravima i obvezama stranke ili o sumnji
ili optužbi zbog kažnjivog djela nije u razumnom roku odlučio sud ili u slučaju
kad se osporenim pojedinačnim aktom grubo vrijeđaju ustavna prava, a potpuno je
razvidno da bi nepokretanjem ustavnosudskog postupka za podnositelja ustavne
tužbe mogle nastati teške i nepopravljive posljedice.

Postupajući temeljem spomenute odredbe Ustavnog
zakona, Ustavni sud će pokrenuti ustavnosudski postupak i prije negoli je
iscrpljen pravni put. Međutim, ustavna tužba se temeljem te odred­be ne može
podnijeti umjesto dopuštenog pravnog sredstva.

3. Podnositelj navodi u ustavnoj tužbi da nije
podnio tužbu Upravnom sudu Republike Hrvatske, u skladu s odredbama članka 26.
Zakona o upravnim sporovima (»Narodne novine«, broj 53/91, 9/92 i 77/92). Stoga
ustavna tužba u konkretnom slučaju nije dopuštena.

4. Slijedom iznijetog, riješeno je temeljem
odredbe članka 72. Ustavnog zakona.

Objava ovog rješenja temelji se na odredbi
članka 29. Ustav­nog zakona.

Broj: U-IIIA-430/2003
Zagreb, 13. lipnja 2003.

USTAVNI
SUD REPUBLIKE HRVATSKE

Predsjednik Vijeća
**Milan Vuković,** v. r.

if !supportEmptyParas endif

Rješenje, NN 108/2003-1436